Løvenskiold-Vækerø Carl Otto Løvenskiold

Drammensveien 230

0277 OSLO

|  |  |  |  |  |
| --- | --- | --- | --- | --- |
| Saksbehandler / telefon Lisbet Hougaard Baklid / | Vår referanse: 25/126-2 | Deres referanse: |  | Dato: 04.02.2025 |

Svar til søknad hogst i marka - gnr 15 bnr 1 - Oslo  
Felt 239342 - 239340 - 247345 - 243340 - 288337 - 237336

**Saksopplysninger og områdebeskrivelse**

Det er søkt om hogst i bestandene 237336, 239340, 239342, 243340, 247345 og 288337 på eiendom gnr 13 bnr 2 med hovednummer gnr 15 bnr 1 i Oslo kommune. Grunneier er Carl Otto Løvenskiold. Hogsten administreres av Løvenskiold Skog AS. Hogsten befinner seg i Nordmarka som er innenfor virkeområde for Markaforskriften

|  |  |  |  |  |
| --- | --- | --- | --- | --- |
| Bestand | Bonitet | alder (år) | Areal (daa) | Hogstform |
| 237336 | G17 | 80 | 18 | Flatehogst |
| 239340 | G17 | 60 | 13 | Flatehogst |
| 239342 | G17 | 80 | 30 | Flatehogst |
| 243340 | G11 | 120 | 14 | Flatehogst |
| 247345 | G17 | 80 | 21 | Flatehogst |
| 288337 | G20 | 65 | 6 | Flatehogst |

Det er søkt om flatehogst fordelt på seks flater, totalt 102 daa. Samlet omsøkt hogstkvantum er 2 750 m3.

Bestandene er ikke tilgrensende hverandre, og de ligger alle nordvest i Oslo kommune. Foryngelse er planlagt som naturlig foryngelse og planting. Mellom bestand 288337 og 237336 er det en hogstflate fra år 2012-15 på ca. 13-14 dekar. Denne ble beplantet etter kort tid.

Utkjøring av tømmer og velteplass blir mot Gråseterveien. Skogen som skal avvirkes, består hovedsakelig av gran.

**Viktige hensyn**

*Markaforskriften*

Markaforskriften er hjemlet i skogbruksloven med ramme om bærekraftig skogbruk, og pålegger den enkelte skogeier å bevare og videreutvikle Markas verdier gjennom en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap, kulturminner og vannforsyning. Videre setter forskriften krav om meldeplikt på foryngelseshogster, og gir kommunen anledning til å sette føringer for utførelsen av hogstene for å sikre at forskriftens intensjoner ivaretas.

*Naturmangfoldloven*

Prinsippene i naturmangfoldloven §§ 8 til 12 skal legges til grunn som retningslinjer

ved utøving av offentlig myndighet, denne vurderingen skal fremgå av beslutningen.

Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

**Vurdering**

*Friluftsliv*

Gråseterveien er i området en merket turiststi i sommerhalvåret og preparert skiløype vinterstid. Kilder er ut.no (DNT) og Skiforeningens løypekart. Serveringshytta Storebekkbua er i veikrysset ved det omsøkte bestand 288337. Det er videre en merket turiststi gjennom bestand 247345.

Det skal tas hensyn til alminnelig ferdsel i området, og det vil være positivt å hensynta friluftslivet ved å skilte om drift minimum en uke før start av drift. Skilting av hogst må skje langs vei før og etter lunneplass, og det må skiltes om forbud eller fare mot å klatre på tømmerlunne.

*Landskap*

Jf. markaforskriften § 4-2, skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka bør ikke overstige 30 daa. Hogstene er meldt inn som flatehogst, og arealbegrensningen på 30 dekar blir ikke oversteget i området.

Markfuktighetsklasser er sjekket i Kilden gitt av NIBIO. Den viser dybde flere steder på 0-25 cm. Det skal derfor tas hensyn til årssikre vannveier, sump og myr for å hindre terrengskader. Vi minner om at det skal anlegges midlertidig bru over bekker.

I bestand 243340 kan det være mulighet for å skape noe flersjiktet skog med trær av ulike alder og art, og vi anbefaler derfor å tilrettelegge for det gjennom hogsten.

Hogsten vil ikke ha betydning for vannforsyningen i marka.

*Kulturminner*

Ifølge søk i Kilden, med Riksantikvarens utvalgskriterie "Kulturminner", "SEFRAK" og "Freda bygninger" er det et fløtningsanlegg i Heggelielva øst for Gråseterveien. Utover dette er det ingen kartfestede kulturminner innenfor de omsøkte områdene eller i umiddelbar avstand til dem. Ved funn av ikke kartfestede kulturminner skal Byantikvaren varsles, og arbeidet stanses midlertidig.

*Naturmiljø*

Hogstmeldingen er vurdert etter Naturmangfoldloven kapittel II:

**Naturmangfoldloven kap. II**

Ved søk i Kildens arealinformasjon (NIBIO), Naturbase og Artsdtabanken er det ikke funnet vesentlige registrerte miljøverdier.

Følgende utvalgskriterier er satt:

1. Artsdatabanken: Rødlistearter
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper.

Det er ikke funnet truede arter i de omsøkte bestandene. Det er videre funnet flere nær truede arter, bl.a. svartsonekjuke i Naturbase og Artsdatabanken.

Det er i felt 239342 registrert skog etablert før 1940 som ikke er flatehogd, og der er spesielt i dette bestandet i Naturbase registrert naturskogssannsynlighet og naturskogsnærhet. Oslo kommune anbefaler derfor å hensynta et flersjiktet skogbilde noe mer utover det vanlige med bevaring av gadd, dødt virke og naturskogsmiljø for øvrig i deler av dette bestandet.

Det anbefales at det tas ekstra hensyn til bevaring av dødt og døende trevirke i sørenden av bestand 247345 grunnet naturtype sør for bestandet. Furu og bjørk skal bevares i hele bestandet.

Hogstens belastning vurderes ikke til vesentlig ulempe for de registrerte miljøverdiene utover den hensyntagen beskrevet over. Kunnskapsgrunnlaget etter §8 er tilstrekkelig for å fatte vedtak. Føre-var-prinsippet (§9) i naturmangfoldloven anses ivaretatt. Det samme gjelder vurdering av den totale belastning på økosystemene (§10), prinsippet om at tiltakshaver skal bære kostnaden ved miljøforringelse (§11) og hensyntagen til miljøforsvarlige driftsmetoder (§12).

*Annet*

Dersom bekker skal krysses, må de tas spesielt hensyn til. Merkostnaden for en midlertidig bru bygget på stedet, kan dekkes med skogfond med inntil kr. 5000,-.

Kommunen anmoder om å utvise forsiktighet med hogst i hekketiden, normalt i mai-juli. Enhver unødig skade på reir skal unngås. Vi anbefaler hogst på annen tid av året.

**Landbrukssjefens vedtak**

Det vises til saksutredning og dokumenter i saken. I medhold av markaforskriftens § 4-3 godkjennes for 2 år hogst som omsøkt for flater i bestandene 237336**,** 239340**,** 239342, 243340, 247345 og 288337 på gnr 13 bnr 2 i Oslo kommune med følgende vilkår:

* Det tillates ikke hogst i sump eller myr.
* Edellauvtrær skal bevares.
* Furu og bjørk skal i stor grad bevares. Trær med dype kroner skal prioriteres bevart.
* Livsløpstrær skal gjensettes jevnt i bestandene.
* Naturlig gjenvekst og virke av liten økonomisk verdi skal stå igjen.
* Drift skal legges opp slik at driftsvei i terreng krysses minimalt over fuktige drog. Ved kryssing av bekk skal det bygges midlertidig bro.
* Eventuelle stier og skiløyper skal ryddes for hogstavfall før avslutning av drift.
* Det skal skiltes i begge ender av lunneplass og driftsvei der den fører inn på skogsbilvei. Det skal skiltes med varighet for driften. Skiltene tas ned før avslutning av driften.
* Det skal skiltes med informasjon om fare ved klatring på tømmerlunner.
* Om drift gjennomføres vinterstid, skal Skiforeningen varsles minimum en uke i forkant.

Utkjøringstrasé: Det forutsettes at det tas hensyn til allmennheten ved utkjøring på Gråseterveien.

Andre forutsetninger:

Eventuelle kjøreskader skal utbedres ved avslutning av drift, og senest så snart fuktighetsforholdene er egnede.

**Klageadgang**

Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klagen skal være skriftlig begrunnet, og stiles til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk.

Med hilsen

Regionkontor landbruk

|  |  |
| --- | --- |
| Knut Samseth | Lisbet Hougaard Baklid |
| landbrukssjef | rådgiver |

Dette dokumentet er elektronisk godkjent og sendes uten signatur.

| Vedlegg: |
| --- |
| Søknad hogst i marka - gnr 15 bnr 1 - Oslo |
| kart hogstmelding 10417 |
| kart hogstmelding 10418 |
| kart hogstmelding 10419 |
| kart hogstmelding 10420 |
| kart hogstmelding 10421 |
| kart hogstmelding 10423 |
| kart hogstmelding 8366 |

| Kopi til: |  |  |  |
| --- | --- | --- | --- |
| Naturvernforbundet I Oslo Og Akershus | Sognsveien 231 | 0863 | Oslo |
| Oslo Kommune Bymiljøetaten | Postboks 636 Løren | 0507 | Oslo |
| Oslo Og Omland Friluftsråd | Storgata 28A | 0184 | Oslo |
| Skiforeningen - Foreningen Til Ski-Idrettens Fremme | Kongeveien 5 | 0787 | Oslo |